ગુજરાત વિધાનસભા ચૂંટણીના પ્રચાર માટે રાહુલ ગાંધી હાલ ઉત્તર ગુજરાતની ત્રણ દિવસની મુલાકાતે છે ત્યારે આજે નવસર્જન યાત્રા અંતર્ગત રાહુલ ગાંધી યાત્રા શરૂ કરતા પહેલા ચંદ્રલામાં દેશી ઢાબામાં ચા અને ભજીયાંનો સ્વાદ માણ્યો હતો. તેમની સાથે કોંગ્રેસના વરિષ્ઠ નેતા અશોક ગેહલોત અને ભરતસિંહ સોલંકી પણ હતા. અચાનક જ રાહુલ ગાંધીની સવારે ઢાબા પર આવી ચઢતા મોટી સંખ્યામાં લોકો તેમને જોવા માટે ઉમટી પડ્યા હતા. નોંધનીય છે કે હાલ રાહુલ ગાંધી ગુજરાતમાં ચૂંટણી પ્રચાર કરી રહ્યા છે અને તે ગુજરાતના લોકોને એક કોમન મેન નેતા તરીકે પોતાની ઇમેજને મેકઓવર કરી રહ્યા છે. જે હેઠળ પહેલા પણ તેમણે પોતાની મધ્ય ગુજરાતની યાત્રા દરમિયાન એક હોટલમાં રાત્રિ ભોજન માણ્યું હતું. ત્યારે આ વખતે પણ રાહુલ ગાંધીએ વિવિધ ગુજરાતી ભોજનનો સ્વાદ આ હોટલમાં ચાખ્યો હતો.